Land hefur risið allt að 14 sentímetra við Öskju frá í byrjun ágúst. Starfsmenn Veðurstofu Íslands eru að ljúka viðgerðum og uppsetningu gps-mæla og vefmyndavéla við Öskju, svo hægt sé að fylgjast með landrisinu í vetur.
Mælitæki Veðurstofunnar við Öskju sýnir að land hefur risið allt að 14 sentimetra á tveimur mánuðum. Tækið sýndi um tíu til tólf sentimetra ris í lok september, skömmu áður en það bilaði. Þrír starfsmenn Veðurstofunnar fóru að Öskju á sunnudag til að laga tækið og setja upp fleiri mæla og vefmyndavélar við fjallið.
Það virðist hafa skemmst radíó uppi á endurvarpanum sem talar við allar stöðvarnar sem eru inni í Öskjunni og við skiptum um það radíó og þá komst allt í gang aftur.
Segir Benedikt G. Ófeigsson, sérfræðingur á sviði jarðskorpuhreyfinga hjá Veðurstofunni.
Óvissustig Almannavarna er í gildi vegna landrissins við Öskju. Á laugardag varð þar skjálfti að stærðinni þrír, sem er stærsti skjálfti á svæðinu í meira en tuttugu ár. Talið er að skjálftavirknin tengist kvikuinnskoti. Benedikt segir engin sjáanleg merki um virknina.
Ég er ekki að sjá að það séu neitt allavega sjáanlegar breytingar á jarðhita þarna, allavega í bili, það virðist allavega ekki vera að það séu orðin nein sýnileg merki um að eitthvað sé í gangi, einungis þetta landris og svo náttúrulega orðin svolítið óvenjuleg skjálftavirkni þarna.
Benedikt segir aðstæður á svæðinu góðar, þrátt fyrir svolítinn kulda og ís.
Logn og blíða og gott færi að keyra á snjó, bara mjög auðvelt að fara um og vinna. Þetta voru eiginlega bara bestu vetraraðstæður sem hægt er að komast í, í gær og í dag held ég.
Land hefur risið um fjórtán sentimetra við Öskju frá því í ágúst. Sérfræðingur Veðurstofunnar, sem er við Öskju, segir engin sjáanleg merki um yfirvofandi gos. 